ATODLEN 3 SAFONAU RHAGNODEDIG AR GYFER PENDERFYNU AR ADDASRWYDD HMO I'W FEDDIANNU GAN UCHAFSWM NIFER PENODOL O AELWYDYDD NEU O BERSONAU

Ceginau
3 Pan fo'r cyfan neu rai o'r unedau byw o fewn yr HMO heb fod yn cynnwys unrhyw gyfleusterau ar gyfer coginio bwyd—
(a) mae'n rhaid bod yna gegin, mewn lleoliad addas mewn perthynas â'r llety i fyw, a bod ei dyluniad, ei maint a'r offer sydd ynddi yn gyfryw â'u bod yn ddigonol i alluogi'r rheini sy'n rhannu'r cyfleusterau i storio, i baratoi ac i goginio bwyd;
(b) mae'n rhaid i'r offer a ganlyn fod yn y gegin, a rhaid iddo fod yn addas at y diben a rhaid bod digon ohono ar gyfer nifer y rhai sy'n rhannu'r cyfleusterau—
(i) sinciau â byrddau traenio;
(ii) cyflenwad digonol o ddŵr oer a dŵr poeth parhaus i bob sinc a gyflenwir;
(iii) gosodiadau neu offer ar gyfer coginio bwyd;
(iv) socedi trydan;
(v) arwynebeddau gwaith ar gyfer paratoi bwyd;
(vi) cypyrddau ar gyfer storio bwyd neu daclau cegin neu daclau coginio;
(vii) oergelloedd gydag adran rewi ddigonol (neu, os nad yw'r adran rewi yn ddigonol, digon o rewgelloedd ar wahân);
(viii) cyfleusterau priodol i gael gwared â gwastraff; a
(ix) ffaniau echdynnu priodol, blancedi diffodd tân a drysau rhag tân.